Na osnovu čl. 17. i 22. Zakona o Vijeću ministara Bosne i Hercegovine ("Službeni glasnik BiH", br. 30/03, 42/03, 81/06, 76/07, 81/07, 94/07 i 24/08), Vijeće ministara Bosne i Hercegovine, na 133. sjednici održanoj 14. septembra 2010. godine, donijelo je

**ODLUKU**

**O IZMJENI I DOPUNI ODLUKE O USPOSTAVLJANJU UREDA KOORDINATORA ZA REFORMU JAVNE UPRAVE PRI UREDU PREDSJEDAVAJUĆEG VIJEĆA MINISTARA BOSNE I HERCEGOVINE**

**I.**

U Odluci o uspostavljanju Ureda koordinatora za reformu javne uprave pri Uredu predsjedavajućeg Vijeća ministara Bosne i Hercegovine ("Službeni glasnik BiH", br. 4/05 i 33/07) (u daljnjem tekstu: Odluka) u tački II. stav 3. mijenja se i glasi:

"Koordinator djeluje u okviru Ureda predsjedavajućeg Vijeća ministara Bosne i Hercegovine. Ured koordinatora za reformu javne uprave poslove materijalnog i finansijskog poslovanja obavlja samostalno.".

**II.**

Iza tačke V. dodaje se nova tačka Va. koja glasi:

**"Va.**

Koordinator za reformu javne uprave dužan je uskladiti Pravilnik o unutrašnjoj organizaciji i sistematizaciji sa ovom Odlukom u roku od 30 dana od dana stupanja na snagu ove Odluke.".

**III.**

Ova Odluka stupa na snagu danom donošenja i objavljuje se u "Službenom glasniku BiH", a objavit će se i u službenim glasilima entiteta i Brčko Distrikta Bosne i Hercegovine.

VM broj 249/10
14. septembra 2010. godine
Sarajevo

Predsjedavajući
Vijeća ministara BiH
Dr. **Nikola Špirić,** s. r.